4.		Vylúčenie zamestnanca správneho orgánu
			z konania pre zaujatosť (§ 12 ZoSK)
Okresný úrad Žilina, odbor všeobecnej vnútornej správy
Komenského ul. č. 43, 010 01 Žilina
Č. j.: A/2023/1875-St-2
V Žiline dňa 17. 5. 2023
Vec:	Rozhodnutie
Okresný úrad, odbor všeobecnej vnútornej správy, Komenského ul. č. 43, 010 01 Žilina prerokoval ako príslušný orgán podľa § 12 ods. 1 zákona č. 71/1967 Zb. o správnom konaní v znení neskorších predpisov návrh účastníka konania Milana Drotára, bytom Národná ul. č. 26, 010 01 Žilina zo dňa 5. 5. 2023 o vylúčenie zamestnanca správneho orgánu Mgr. Jána Prísneho z prerokovávania a rozhodovania v priestupkovom konaní vedenom na Okresnom úrade, OVVS, Žilina pod č. A/2023/1875-St o priestupku proti verejnému poriadku, ktorého sa mal Milan Drotár dopustiť tým, že porušil podmienky určené na ochranu verejného poriadku pri konaní kultúrneho podujatia v športovej hale v Prešove, z dôvodu zaujatosti (príčiny sú uvedené v návrhu), a takto
rozhodol:
Mgr. Ján Prísny, zamestnanec Okresného úradu, odboru všeobecnej vnútornej správy, Komenského ul. č. 43, 010 01 Žilina, sa
vylučuje
z prerokovávania a rozhodovania v priestupkovej veci vedenej na Okresnom úrade, OVVS Žilina, pod č. A/2023/1875-St, o priestupku proti verejnému poriadku, ktorého sa mal Milan Drotár dopustiť tým, že porušil podmienky určené na ochranu pri konaní kultúrneho podujatia v športovej hale v Prešove.
Odôvodnenie:
Dňa 16. 3. 2023 bol doručený Okresnému úradu, odboru všeobecnej vnútornej správy v Žiline spisový materiál vo veci prerokovania a rozhodovania o priestupku proti verejnému poriadku podľa § 47 ods. 1 písm. f) zákona č. 372/1990 Zb. o priestupkoch v platnom znení, ktorého sa mal dopustiť Milan Drotár, bytom Národná ul. č. 26, 010 01 Žilina tým, že porušil podmienky určené na ochranu verejného poriadku pri konaní kultúrneho podujatia v športovej hale v Prešove. Na konanie v tejto veci je miestne príslušný Okresný úrad, odbor všeobecnej vnútornej správy v Prešove. Účastník konania Milan Drotár požiadal miestne príslušný správny orgán o postúpenie veci na vybavenie inému vecne príslušnému správnemu orgánu, a to do miesta jeho prechodného pobytu a pracoviska, Okresnému úradu, odboru všeobecnej vnútornej správy v Žiline. Miestne príslušný správny orgán sa vecou začal zaoberať, čo účastníkovi konania oznámil. 
Dňa 7. 5. 2023 bol Okresnému úradu, odboru všeobecnej vnútornej správy v Žiline doručený návrh účastníka konania Milana Drotára na vylúčenie zamestnanca správneho orgánu Mgr. Jána Prísneho z prerokovávania a rozhodovania veci z toho dôvodu, že Mgr. Ján Prísny bol zamestnancom spoločnosti, kde je v súčasnosti zamestnaný aj účastník konania Milan Drotár, ktorý bol jeho priamym nadriadeným v dobe, keď s Mgr. Jánom Prísnym bol rozviazaný pracovný pomer. Od toho dňa prestal Mgr. Ján Prísny komunikovať s Milanom Drotárom a správal sa k nemu nepriateľsky. Na základe tejto skutočnosti predpokladá účastník konania Milan Drotár, že zamestnanec správneho orgánu Mgr. Ján Prísny bude voči nemu postupovať zaujato.
Správny orgán preskúmal existenciu dôvodov, ktoré uviedol účastník konania v návrhu na vylúčenie zamestnanca správneho orgánu Mgr. Jána Prísneho a zistil, že skutočnosti uvedené v návrhu sú pravdivé. V súlade s ust. § 9 ods. 1 zákona č. 71/1967 Zb. o správnom konaní v platnom znení nie je možné pochybovať o nezaujatosti zamestnanca správneho orgánu Mgr. Jána Prísneho, preto správny orgán rozhodol o jeho vylúčení z konania.
Správny orgán súčasne vykonal opatrenie na zabezpečenie riadneho uskutočnenia ďalšieho konania tak, že odňal vec vylúčenému zamestnancovi a pridelil ju na vybavenie inému zamestnancovi odboru všeobecnej vnútornej správy Mgr. Jozefovi Malému.
Poučenie:
Podľa ust. § 12 ods. 2 zákona č. 71/1967 Zb. o správnom konaní v znení neskorších predpisov nemožno proti tomuto rozhodnutiu podať odvolanie.
Toto rozhodnutie nie je preskúmateľné súdom.
podpis zodpovedného pracovníka
Rozhodnutie dostanú: 
–	Milan Drotár, Národná ul. č. 26, 010 01
–	Ing. Katarína Kubišová, vedúca odboru všeobecnej vnútornej správy
–	spis
Poznámka
K vylúčeniu zamestnanca správneho orgánu nedochádza priamo zo zákona a ani účastník konania nemôže odmietnuť bez ďalšieho konania zamestnanca správneho orgánu.
V § 12 ods. 1 zákona o správnom konaní sa určuje, ktorý orgán rozhoduje o vylúčení zamestnanca správneho orgánu (ten, ktorému boli dôvody vylúčenia oznámené).
K vylúčeniu zamestnanca správneho orgánu dochádza formou rozhodnutia, ktoré musí mať náležitosti podľa § 46 a 47 v prípadoch, keď podnet na vylúčenie zamestnanca uplatnil účastník konania. Rozhodnutie sa vydáva aj v prípade, keď sa podnet na vylúčenie zamieta. Keďže ide o rozhodnutie procesnej povahy, nie je proti nemu prípustný opravný prostriedok a takéto rozhodnutie nie je ani preskúmateľné súdom. Rozhodnutie o vylúčení zamestnanca správneho orgánu sa účastníkovi konania oznamuje doručením písomného vyhotovenia rozhodnutia. Deň doručenia rozhodnutia je dňom jeho oznámenia. Pre prípad, že účastník konania nie je spokojný s rozhodnutím správneho orgánu o vylúčení zamestnanca, pretože nepostupoval v súlade so zákonom, môže túto skutočnosť namietať až v odvolacom konaní proti rozhodnutiu vo veci (meritórnemu rozhodnutiu). Ak správny orgán vylučuje z konania zamestnanca na základe oznámenia tohto zamestnanca alebo z vlastného podnetu správneho orgánu, pri vylúčení sa postupuje neformálnym spôsobom a rozhodnutie sa nevydáva. Táto skutočnosť sa účastníkovi konania ani neoznamuje.
Zákon o správnom konaní pre správny orgán ustanovuje povinnosť v prípade vylúčenia zamestnanca správneho orgánu prijať opatrenia na zabezpečenie ďalšieho priebehu konania. Takýmto opatrením je najmä odňatie veci vylúčenému zamestnancovi a jej pridelenie inému zamestnancovi.